Фэеплъ зэхьэзэхуэ
Бахъсэн районым хыхьэ Къэсейхьэблэ къуажэм щекIуэкIащ мини-футболымкIэ республикэпсо зэхьэзэхуэ. Ар фэеплъ хуащIащ КъБР-м щыIэ МВД и СОБР-м и къудамэм и унафэщI Щхьэгъум Мурат, 2011 гъэм дыгъэгъазэм и 31-м и къулыкъур игъэзащIэу хэкIуэдам.
Мурат къыщалъхуа махуэм ирихьэлIэу къызэрагъэпэща зэхьэзэхуэм щыщIидзэм, абы хуэщыгъуащ футболист ныбжьыщIэхэмрэ топджэгум еплъыну къекIуэлIахэмрэ.
Бахъсэн щIыналъэм и щIыпIэ самоуправленэм и советым и тхьэмадэм и къуэдзэ Iэхъуэбэч Андзор, мыпхуэдэ зэпеуэхэр къызэгъэпэщынымрэ егъэкIуэкIынымрэ жыджэру зэрыхэтым папщIэ, Мурат и адэ Гъумар иритащ грамотэрэ фэеплъ медалрэ.
ФIыщIэ псалъэхэмкIэ спортсмен ныбжьыщIэхэмрэ районым и унафэщIхэмрэ захуигъэзащ Щхьэгъум лъэпкъым и нэхъыжь Хьэсэн. «ИкъукIэ ди гуапэщ ди щIалэм и фэеплъу мыпхуэдэ зэхыхьэхэр къызэрызэвгъэпэщыр. Ди лъэпкъым къылъыкъуэкI гуауэм хуэдэ дэтхэнэ зыми фи нэгу зэи щIэмыкIыну сыфхуохъуахъуэ».
ЗэпэщIэтыныгъэ гуащIэ щекIуэкIа зэIущIэхэм къызэхуэсахэр итхьэкъуауэ кIэлъыплъащ. Финал зэIущIэм зеикъуэдэсхэр 4:1-уэ щефIэкIащ Къэсейхьэблэ къуажэм и командэм. Бахъсэн къалэ щыщхэм 6:1-уэ текIуа Тыжьей и футболистхэм ещанэ увыпIэр зыIэрагъэхьащ. Псори зэгъусэу фэеплъ зэхьэзэхуэм команди 8 хэтащ.
Районым СпортымкIэ и комитетым къыбгъэдэкIыу текIуахэмрэ къыхэжаныкIахэмрэ кубокхэр, медалхэр, грамотэхэр иратащ, Щхьэгъумхэ къабгъэдэкIыу фэеплъ футболкэхэр хуагуэшащ.
ЖЫЛАСЭ Замир.
